Document ID: 32014R0991

REGULAMENTUL (UE) NR. 991/2014 AL COMISIEI
din 19 septembrie 2014
de modificare a anexei III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru fosetil din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 16 alineatul (1) litera (a),
întrucât:
(1)
Limitele maxime de reziduuri (LMR) pentru fosetil au fost stabilite în partea A din anexa III la Regulamentul (CE) nr. 396/2005.
(2)
Definiția utilizată pentru monitorizarea reziduurilor de fosetil cuprinde compusul părinte fosetil, produsul de degradare acid fosforos și sărurile lor. Sărurile acidului fosforos poartă numele de fosfonați.
(3)
Informațiile primite de Comisie din partea statelor membre și a operatorilor comerciali indică prezența fosfonaților în sau pe anumite produse, ceea ce a dus la o concentrație a reziduurilor mai mare decât LMR de 2 mg/kg stabilită în Regulamentul (CE) nr. 396/2005 pentru produsele respective, care corespunde limitei de cuantificare.
(4)
În 2014, Comisia a colectat date de monitorizare pentru a investiga prezența fosfonaților în alimente. Aceste date au fost obținute de la operatorii din sectorul alimentar și au arătat că fosfonații sunt prezenți la niveluri care variază în funcție de sursă și de produs, dar care depășesc adesea LMR stabilită la limita de cuantificare de 2 mg/kg. O analiză suplimentară a datelor a arătat că majoritatea eșantioanelor neconforme conțin reziduuri de acid fosforos și de săruri ale acestuia care depășesc limita de cuantificare, în timp ce reziduurile de fosetil și de săruri ale acestuia rămân sub limita de cuantificare.
(5)
Deși fosfonații nu au fost incluși în anexa I la Regulamentul (CE) nr. 2003/2003 al Parlamentului European și al Consiliului (2) în temeiul articolului 14 din regulamentul respectiv, ei ar putea fi prezenți în îngrășămintele autorizate la nivel național, în special în anumite îngrășăminte aplicate pe frunzele plantelor (îngrășăminte foliare). Având în vedere lipsa autorizațiilor relevante pentru produsele de protecție a plantelor care conțin substanța fosetil atât în Uniune, cât și în țările terțe care exportă în Uniune cantități importante de produse alimentare în cauză, raritatea reziduurilor detectabile de fosetil și de săruri ale acestuia, precum și utilizarea fosfonaților ca ingrediente în îngrășămintele foliare, se poate presupune în mod rezonabil că reziduurile se datorează aplicării îngrășămintelor foliare care conțin fosfonați.
(6)
Comisia a solicitat Autorității Europene pentru Siguranța Alimentară, denumită în continuare „autoritatea”, să emită un aviz privind riscurile pentru sănătatea publică datorate prezenței reziduurilor de fosfonați în sau pe anumite produse. Având în vedere că este vorba de o urgență, autoritatea a emis o declarație referitoare la anumite aspecte rămase neclarificate, și nu un aviz motivat (3). Ea a trimis declarația Comisiei și statelor membre și a pus-o la dispoziția publicului.
(7)
În declarația sa, autoritatea a concluzionat că LMR-urile temporare propuse ar trebui să asigure o protecție suficientă a consumatorilor. Evaluarea expunerii pe toată durata vieții la reziduurile de fosfonați prin consumul tuturor produselor alimentare care ar putea să le conțină nu a arătat că există riscul ca doza zilnică acceptabilă (DZA) să fie depășită. Autoritatea nu a efectuat o evaluare a expunerii acute a consumatorilor, dat fiind că fosfonații prezintă o toxicitate acută redusă. Autoritatea a subliniat faptul că declarația sa conține unele neclarități și a propus modificarea definiției reziduului.
(8)
Pentru a evita perturbări semnificative ale comerțului cu produsele în cauză și dat fiind că datele științifice actuale nu indică prezența unui risc pentru consumatori, este adecvat să se stabilească LMR-uri temporare pentru fosetil, pe baza datelor de monitorizare disponibile și a declarației autorității. Aceste LMR-uri temporare ar trebui să se aplice numai până la intrarea în vigoare a măsurilor de prevenire a apariției reziduurilor de fosfonați în culturile relevante în următoarele perioade de vegetație.
(9)
Pe baza declarației autorității și ținând seama de factorii relevanți pentru contextul în cauză, modificarea adecvată a LMR îndeplinește cerințele articolului 14 alineatul (2) din Regulamentul (CE) nr. 396/2005.
(10)
Prin urmare, Regulamentul (CE) nr. 396/2005 ar trebui modificat în consecință.
(11)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 septembrie 2014.

Labels: 1
17
0
3
6